**MANIFÈST ENTÀ UA EDUCACION SEXUAU ENTÀ TOTES.**

**Signa: Hilat per ua educacion sexuau feminista e comunitària.**

*En totes es edats, entà totes e entà cad’ua des persones, era educacion sexuau pòt èster un daurir hièstres ath camp des desirs e des plasèrs. Pòt èster un daurir pòrtes que mos ajuden a distanciar-mos d’un modèu sociau de sexualitat injust, estigmatizant, discriminatòri e violent. Pòt èster daurir camins entà democratizar era sexualitat, des d’ua perspectiua mès justa, mès orizontau e mès diuèrsa, entà abitar mons enes que totes pogam gaudir des nòsti drets, des nòsti còssi e des nòstes vides.*

**Qué mos motive a hèr aguest manifèst?**

Tot e es recomanacions internacionaus e as diuèrses leis en ordenament juridic qu’insten ara implantacion d’ua educacion sexuau integrau, en tot reconeishér-la coma un element clau ena promocion de relacions positiues, saludables e igualitàries, observam un bloqueg institucionau e politic entara sua aplicacion practica que vulnère eth dret d’infàncies e adolescéncies a recéber ua educacion sexuau integrau e de qualitat.

Enes darrèri ans, diuèrses formes de fonamentalismes politics, connectades damb era dreta globau e es neofascismes, non dèishen d’abocar descursi tergiversadi enes mieis de comunicacion que meten en entredit era feble educacion sexuau que s’impartís enes centres educactius der Estado Español. Entà compréner per qu’an metut en sòn punt d’enguarda era educacion sexuau, ei de besonh enténer qu’era educacion sexuau ei intimament restacada damb era defensa dera igualtat, dera diversitat sexuau e deth genre e des drets sexuaus, çò que supause que totes es persones an de poder gaudir de toti es drets. Per tot çò, e pr’amor que sabem qu’es drets umans e, sustot, es drets sexuaus, cau defener-les cada dia, aué lançam aguest manifèst.

**Qu’entenem per educacion sexuau?**

* Entenem per educacion sexuau aquera que promò es valors basadi en respècte as persones e as sòns drets.
* Entenem per educacion sexuau aquera qu’incorpòre ua guardada critica ath dauant des desigualtats sociaus, entà ajudar a generar entorns sociaus mès igualitaris e mès justi.
* Entenem per educacion sexuau aquera que permet era generacion de ligams afectius respectuosi e igualitaris, atau coma er autoconeishement e era identitat personau.
* Entenem qu’era educacion sexuau desvolupe un papèr essenciau ena salut e en benèster personau e sociau.
* Entenem qu’era eduacion sexuau des dera perspectiua sociau, feminista e comunitària, centrada en plaser, perqué, connectades damb eth plaser, es persones prenem melhors decisions sus es nòstes sexualitats, es nòsti còssi e es nòstes vides.

**Qué reivindicam?**

Des dera RED POR UNA EDUCACIÓN SEXUAL FEMINISTA Y COMUNITARIA, exigim ath Ministerio de Educación e as administracions autonomiques competentes en matèria d’educacion:

* Qu’es politiques e accions en educacion sexuau se desvolupen des d’ua perspectiua feminista, sociau e comunitària, en tot apostar pera implicacion e participacion de tota era comunitat educatiua.
* Qu’era educacion sexuau sigue contiengut obligatòri e avalorable incorporat formalment enes etapes educatiues obligatòries e regulat pera legislacion educatiua actuau ( e pes futures), damb era finauetat de garantir eth principi d’equitat educatiua en tot er Estado Español.
* Que se desvolupe un plan de formacion rigurós e sistematic deth professorat entà garantir era implementacion dera educacion sexuau integrau en totes es etapes escolares.
* Era melhora des condicions laboraus deth professorat, atau coma un aument dera inversion ena eduacion entà garantir ua escòla publica e de qualitat.
* Era melhora des condicions de collaboracion e contractacion des entitats comunitàries que desvolupen diuèrses inicitiaues, prepauses e actiuetats, autant en ambit educatiu formau coma non formau.
* Ua eduacion sexuau integrau transversau ath laguens e dehòra des aules, que respon as besonhs d’infàncies e adolescéncies, qu’acompanhe e daurisque espacis entar aqueriment d’aprenentatges, que possibilite as persones desvolopar coneishements, valors e abilitats entà préner es sues pròpries decisions sus era sexualitat e er establiment de ligams afectius liures e igualitaris.

**Per ua educacion sexuau entà totes!**

**Educacion sexuau ei transformacion sociau!**